Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 228/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 101

1. Αρμόδια εθνική αρχή Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Διεύθυνση: Infanta Isabel, 1, E-28071 Madrid

Τηλ. (34) 94 13 47 53 94

Φαξ (34) 94 13 47 54 10.

2. Αιτούσα ομάδα 2.1. Ονομασία: Asociación Profesional de Productores de Pimiento Najerano y Santo Domingo

2.2. Διεύθυνση: C/ Óscar Sáenz de Santa María, 4. Tricio, La Rioja

Τηλ. (34) 941 36 20 28

2.3. Σύνθεση: Παραγωγός/Μεταποιητής: (x) άλλος: ( ).

3. Τύπος του προϊόντος: Πιπεριά. Κλάση 1.6. - Φρούτα, οπωροκηπευτικά και σιτηρά νωπά ή μεταποιημένα.

4. Περιγραφή κατά τη συγγραφή υποχρεώσεων (περίληψη των όρων του άρθρου 4 παράγραφος 2)

4.1. Ονομασία: "Pimiento Riojano"

4.2. Περιγραφή: Καρπός της οικογενείας των σολανωδών που ανήκει στο είδος Capsicum annuum L. της ποικιλίας Najerano, και προορίζεται για ανθρώπινη κατανάλωση νωπό ή σε κονσέρβα.

Τα κύρια χαρακτηριστικά της ποικιλίας είναι τα εξής:

Pimiento Najerano: Καταχώρηση: 06/85 - Επανακαταχώρηση: 07/96. Αυτόχθονη ποικιλία της Rioja, όπου καλλιεργείται σχεδόν αποκλειστικά. Οι καρποί λόγω της μορφής τους ανήκουν στον τύπο C3 σύμφωνα με τη ταξινόμηση του Pochard, οι ποδίσκοι είναι κωνικοί και ελαφρώς οξείς στο άκρο. Η επιφάνεια είναι σχετικώς τραχεία, αποτελείται από 2-3 πλευρές μήκους 16-18 cm και πάχους 6-8 mm. Η σάρκα έχει μέτρια λεπτότητα, το μέσο βάρος του καρπού κυμαίνεται μεταξύ 225 και 300 gr. Το χρώμα είναι έντονο ερυθρό κατά την ωρίμανση. Γεύση γλυκιά.

Σε νωπή κατάσταση, οι πιπεριές ανήκουν στην Κατηγορία 1, είναι στιλπνές, χωρίς κηλίδες, επαρκώς ανεπτυγμένες και έχουν βαθμό ωριμότητας που επιτρέπει τις επεξεργασίες, τη μεταφορά και την παράδοσή τους στον προορισμό τηρώντας τις καθορισθείσες εμπορικές και βιομηχανικές απαιτήσεις.

Η πιπεριά entreverado είναι χαρακτηριστική και εκτιμάται πολύ στην περιοχή γιατί έχει γλυκιά γεύση και είναι πολύ εύπεπτη, προστατεύεται και αυτή από την Προστατευμένη Γεωγραφική Ένδειξη ως προϊόν ποιότητας, όπως και οι κόκκινες και πράσινες πιπεριές.

Οι κονσέρβες του Pimiento Riojano, που προστατεύονται από τη γεωγραφική ένδειξη ανήκουν στην κατηγορία Έξτρα και περιέχουν πιπεριές πράσινες, κόκκινες ή entreverados, που παρουσιάζουν ομοιόμορφο χρώμα, χωρίς πράσινα μέρη, κομμένες σε τετράγωνα κομμάτια ή σε λωρίδες (με ελάχιστο πλάτος 1 cm), με συνεκτικότητα 90 % και κατά μέσο όρο περιέχουν 6 σπόρους ανά κομμάτι ή ανά 100 g στραγγισμένου προϊόντος και 1 cm2 καμένου φλοιού ανά κομμάτι ή ανά 100 g και διατηρούνται πάντα στο δικό τους χυμό χωρίς να χρησιμοποιείται υγρό επικάλυψης.

4.3. Γεωγραφική περιοχή: Η γεωγραφική ζώνη παραγωγής συμπίπτει με τη ζώνη διατήρησης, συσκευασίας και μεταποίησης που αποτελείται από τις κυριότερες κοινότητες των περιοχών της Rioja Alta, Rioja Baja και Rioja Media.

4.4. Απόδειξη προέλευσης: Οι πιπεριές προέρχονται από εκμεταλλεύσεις ή/και αγροτεμάχια, αποθήκες και εγκαταστάσεις μεταποίησης που βρίσκονται στην Προστατευμένη Γεωγραφική Περιοχή οι οποίες παραδίδουν πιπεριές της ποικιλίας Najerano που είναι καταχωρημένες στο αντίστοιχο μητρώο της "Asociación Profesional de Productores de Pimiento Najerano y Santo Domingo". Εκτός από το δικό τους σύστημα ελέγχου, πρέπει να υπάγονται και σε εξωτερικό έλεγχο που διενεργεί η "Consejería de Agricultura Ganadería y Desarrollo Rural", και συγκεκριμένα με ελεγκτές από το "Instituto de Calidad Agroalimentaria de La Rioja (ICAR)" ή από εξωτερικό οργανισμό ελέγχου που επιλέγει η "Asociación" και που είναι αναγνωρισμένος από την αρμόδια αρχή (Consejería de Agricultura, Ganadería y Desarrollo Rural del Gobierno de La Rioja) σύμφωνα με το πρότυπο UNE EN 45.004, είναι δηλαδή κατάλληλος να επαληθεύσει με αμερόληπτο τρόπο ότι οι πιπεριές που προστατεύονται από την ένδειξη πληρούν τις απαιτήσεις του κανονισμού. Πάντως η τελική πιστοποίηση του προϊόντος αποτελεί ευθύνη του ICAR.

Η ιχνηλασιμότητα του προϊόντος διασφαλίζεται από την ταυτοποίησή του σε κάθε στάδιο της παραγωγής και της εμπορίας.

4.5. Μέθοδος παραγωγής: Όλες οι πιπεριές που προορίζονται να καταναλωθούν νωπές ή μεταποιημένες, προέρχονται από αγροτεμάχια ή εκμεταλλεύσεις που έχουν καταχωρηθεί στο μητρώο της "Asociación Profesional de Productores de Pimiento Najerano y Santo Domingo" και μεταποιούνται σε εγκαταστάσεις που έχουν επίσης καταχωρηθεί στο ίδιο μητρώο. Προκειμένου να εξασφαλίζεται η ποιότητα, η ιχνηλασιμότητα και ο έλεγχος των προϊόντων που επωφελούνται από την Προστατευμένη Γεωγραφική Περιοχή, η διαδικασία παραγωγής, παραλαβής και μεταποίησης θα πρέπει να πραγματοποιούνται εντός της Προστατευμένης Γεωγραφικής Περιοχής.

Εξάλλου οι γεωργοί επιλέγουν τους σπόρους από τα καλύτερα φυτά τους οποίους στη συνέχεια παραδίδουν σε αναγνωρισμένους φυτωριούχους, οι οποίοι με τον τρόπο αυτό εγγυώνται την αυθεντικότητα της ποικιλίας, τη βελτίωση και την τυπικότητα της ποιότητας παραγωγής καθώς και την προέλευση.

Η συγκομιδή διενεργείται όταν ο καρπός βρίσκεται στην άριστη ωρίμανσή του, όσες φορές κι αν χρειαστεί. Η συλλογή γίνεται με το χέρι, με μεγάλη φροντίδα η οποία διασφαλίζει τη συλλογή καρπών αρίστης ποιότητας. Αρχικά επιλέγονται οι πιπεριές της Κατηγορίας I, που πρέπει να είναι υγιείς, νωπές, καλώς ανεπτυγμένες χωρίς αλλοιώσεις οφειλόμενες στον παγετό ή μη επουλωμένες ρωγμές, χωρίς ηλιακά εγκαύματα και θα πρέπει να διατηρούν μέρος του στελέχους τους. Οι πιπεριές κατωτέρας ποιότητας ή διαμετρήματος οι οποίες δεν προστατεύονται από την ένδειξη θα συλλεχθούν τελευταίες.

Στη συνέχεια οι πιπεριές που έχουν συλλεχθεί προκειμένου να μην συνθλιφθούν μεταφέρονται με ρυμούλκες ή με στερεά δοχεία μέχρι τις εγκαταστάσεις συσκευασίας.

Η εκφόρτωση πραγματοποιείται έτσι ώστε να ελαχιστοποιηθούν οι κίνδυνοι από την ελεύθερη πτώση του προϊόντος.

Όλες οι εγκαταστάσεις είναι εφοδιασμένες με συστήματα που διασφαλίζουν επιλεκτική εκφόρτωση των πιπεριών της Κατηγορίας 1, οι οποίες θα προστατευθούν από τη Γεωγραφική Ένδειξη. Με τον τρόπο αυτό αποφεύγεται οποιαδήποτε ανάμιξη των ποιοτήτων κατά τις μεταγενέστερες επεξεργασίες.

Οι χώροι αποθήκευσης, πρέπει να αερίζονται καλώς, να έχουν κατάλληλο ποσοστό υγρασίας και άριστη θερμοκρασία.

Η συσκευασία των νωπών προϊόντων γίνεται χειρωνακτικά και πραγματοποιείται με τη μεγαλύτερη προσοχή ώστε να διατηρηθούν τα φυσικά, χημικά και οργανοληπτικά χαρακτηριστικά των πιπεριών που έχουν συγκομισθεί, και απομακρύνονται αυτές που έχουν αλλοιωθεί κατά τη διάρκεια της αποθήκευσης.

Η διαδικασία μεταποίησης γίνεται με βιοτεχνικό τρόπο και με παραδοσιακές μεθόδους που χρησιμοποιούνται από την αρχαιότητα. Μετά από αυστηρή επιλογή, οι πιπεριές "ψήνονται" σε φούρνο, αποφλοιώνονται και τους αφαιρείται με τα χέρια το κεντρικό τμήμα και οι σπόροι, χωρίς πλύσιμο ούτε εμβάπτιση σε νερό ή χημικά διαλύματα· η συσκευασία γίνεται χωρίς συντηρητικά και σχεδόν χωρίς κιτρικό οξύ προκειμένου να παραταθεί η διάρκεια διατήρησης του προϊόντος, το άρωμα και η συνεκτικότητα της σάρκας, και να γίνει το προϊόν πιο εύπεπτο.

Προκειμένου να εξασφαλίζεται η ποιότητα, η ιχνηλασιμότητα και ο έλεγχος των προστατευόμενων προϊόντων, όλες οι διαδικασίες παραγωγής, παραλαβής και μεταποίησης θα πρέπει να πραγματοποιούνται εντός της Προστατευμένης Γεωγραφικής Περιοχής.

4.6. Δεσμός Ιστορικός δεσμός

Οι κονσέρβες πιπεριών στην περιοχή της Rioja ήταν ήδη από το 1856 φημισμένες για την εξαιρετική τους ποιότητα λόγω του γεγονότος ότι ψήνονταν στο φούρνο πριν από την αποφλοίωση που αναμφισβήτητα είναι προτιμότερο από την εμβάπτιση σε καυστικό κάλιο. Η "Pimiento Riojano" καταναλώνεται ήδη από το 1876 σε ολόκληρη τη χώρα και στη συνέχεια εκτιμήθηκε πέραν των εθνικών συνόρων όταν οι ισπανικές κονσέρβες εξάγονταν σε ολόκληρο τον κόσμο. Αργότερα, το 1930 η Pimiento Riojano απέκτησε μεγάλη σπουδαιότητα τόσο στο εμπόριο της κοινότητάς μας όσο και στις εθνικές και διεθνείς συναλλαγές με σημαντικές εξαγωγές προς τις Ηνωμένες Πολιτείες.

Εξάλλου, η φήμη του "Pimiento Riojano" στην αυτόνομη κοινότητά μας και σε εθνικό επίπεδο εκδηλώνεται από τη γαστρονομική της χρήση δια μέσου των αιώνων. Έτσι όλα τα φαγητά στο όνομα των οποίων περιέχεται η έκφραση "a la Riojana" βασίζονται στο chilindrón (παρασκεύασμα που συνίσταται σε κατάλληλο μίγμα τομάτας και πιπεριάς). Το chilindrón συνέβαλε επίσης στη Rioja στην ανάπτυξη της κονσερβοποιίας. Οι κονσέρβες της πιπεριάς θυμίζουν αυτή τη χαρακτηριστική οσμή των χωριών μας, το διαπεραστικό άρωμα της πιπεριάς που τις ψήνουμε στα ξύλα μπροστά στα σπίτια μας, την τεχνογνωσία για να ψήσουμε τους καρπούς, να τους αποφλοιώσουμε, να τους γεμίσουμε, να τους βράσουμε, χωρίς να ξεχνάμε και την πληθώρα των χωριών Riojanos που οι προσόψεις τους διακοσμούνται από γιρλάντες πιπεριών που ξεραίνονται στον ήλιο.

Το έχει ήδη αναφέρει ο Practicón, "Η Rioja φημίζεται ακριβώς για την καλλιέργεια της πιπεριάς". Επίσης ο Dr. Thebussem, το 1929 θεωρεί την πιπεριά της Nájera ως ένα από τα πιο ζεστά ισπανικά φαγητά και την πιπεριά της Rioja εν γένει ως ένα από τα προϊόντα που μπορεί να εκθέσει η Ισπανία με την ευκαιρία εθνικών ή περιφερειακών εκθέσεων.

Κλιματικός δεσμός: Η μέση ετήσια θερμοκρασία είναι 13,9 °C, η σημαντική ηλιοφάνεια (2238 ώρες ηλιοφάνειας), η παντελής σχεδόν απουσία ανοιξιάτικων παγετών και η προοδευτική αύξηση των θερμοκρασιών καθόσον προχωρεί η άνοιξη, ευνοούν τη διαδικασία ωριμάνσεων της Pimiento Riojano επιτρέποντας μία σταδιακή αύξηση των καροτινίων και των ξανθοφύλλων που δίδουν στο προϊόν άρωμα και ισορροπημένη γεύση καθώς και το χαρακτηριστικό χρώμα της ποικιλίας Najerano, και ένα ομοιογενές entreverado για τα φρούτα που δεν έχουν πλήρως ωριμάσει ή αυτά που έχουν χρώμα έντονο κόκκινο εάν έχει συμπληρωθεί ο κύκλος ωρίμανσης.

Επιπλέον, το μεσογειακό κλίμα είναι ιδανικό για την καλλιέργεια αυτή αφενός μεν γιατί οι θερμοκρασίες είναι γενικά υψηλότερες των 15 °C κατά τη στιγμή της αναπτύξεως των ανθοφοριών ώστε να αποφεύγεται οποιαδήποτε παραμόρφωση και αφετέρου με την απουσία σημαντικών διακυμάνσεων θερμοκρασιών (απόκλιση μεταξύ μεγίστων ημερησίων και μεγίστων νυχτερινών θερμοκρασιών) αποφεύγονται ανισορροπίες της βλάστησης των πιπεριών και ευνοείται ο σχηματισμός μεγαλυτέρων καρπών.

Εδαφολογικός δεσμός: Η προστατευμένη γεωγραφική ζώνη έχει μεγάλη ποικιλία μορφολογικών ενοτήτων και διαφόρους τύπους εδαφών αλλά η καλλιέργεια της Pimiento Najerano φθάνει την άριστη ποιότητά της στις ζώνες που είναι κοντά στην κοιλάδα του ποταμού Ebro με ήπιο ανάγλυφο, που περιλαμβάνει πεδιάδες και μεγάλες κοιλάδες με μικρές κλίσεις και μερικούς απομονωμένους λόφους. Οι παραπόταμοι ρέουν στο βάθος απότομων κοιλάδων πριν δημιουργήσουν μεγάλες εύφορες πεδιάδες. Η διάβρωση που οφείλεται στον ποταμό Ebro μεγάλωσε την κοίτη των παραποτάμων αυτών και επέτρεψε τη συγκέντρωση άφθονων αλουβιακών ιζημάτων όπως φωσφόρου, καλίου, ασβεστίου, θείου και άλλων σημαντικών μικροστοιχείων για την καλλιέργεια της πιπεριάς όπως το βόρειο, το μαγνήσιο, το μολυβδαίνιο κ.λπ.

4.7. Διάρθρωση του ελέγχου Το Instituto de Calidad Agroalimentaria de La Rioja, ως όργανο αρμόδιο για θέματα ονομασίας ποιότητας της Gobierno de La Rioja, ασκεί προσωρινά τα καθήκοντα οργανισμού ελέγχου.

Όνομα: Instituto de Calidad Agroalimentaria de La Rioja

Διεύθυνση: Avda. de La Paz, 8-10, E-26071, Logroño (La Rioja)

Τηλ. (34) 941 29 16 00

Φαξ (34) 941 29 16 02

4.8. Σήμανση: Στις ετικέτες πρέπει υποχρεωτικά να υπάρχει η ένδειξη Προστατευμένης Γεωγραφικής Περιοχής "Pimiento Riojano" καθώς και το σήμα που εκδίδεται από τον εξωτερικό οργανισμό ελέγχου.

Χρησιμοποιούνται διάφοροι λογότυποι για να υπάρξει διάκριση μεταξύ των προϊόντων που ψήνονται στο φούρνο με ξύλα και σε αυτά που ψήνονται απευθείας στη φωτιά.

4.9. Εθνικές απαιτήσεις - Νόμος αριθ. 3/1982 της 9ης Ιουνίου, Estatuto de Autonomía de La Rioja (όπως τροποποιήθηκε από τους νόμους αριθ. 3/1994 της 24ης Μαρτίου και 2/1999 της 7ης Ιανουαρίου).

- Νόμος αριθ. 3/1995 της 8ης Μαρτίου του Régimen Jurídico del Gobierno y la Administración Pública de la Comunidad Autónoma de La Rioja.

- Νόμος αριθ. 30/1992 της 26ης Νοεμβρίου του Régimen Jurídico de las Administraciones Públicas y del Procedimiento Administrativo Común.

- Απόφαση της 25ης Ιανουαρίου 1994, για την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό διάταγμα 1643/1999 της 22ας Οκτωβρίου για τη διαδικασία υποβολής αιτήσεων εγγραφής στο κοινοτικό μητρώο των προστατευμένων ονομασιών προέλευσης και των προστατευμένων γεωγραφικών ενδείξεων.

Αριθ. ΕΚ: ES/00275/03.01.23.

Hμερομηνία παραλαβής του φακέλου: 16 Ιουνίου 2003.